WICE ลั่นรายได้ปี 61 โตเข้าเป้า 1.8 พันลบ. รับไฮซีซัน-เศรษฐกิจโลกฟื้น
WICE ลั่นรายได้ปี 61 โตเข้าเป้า 1.8 พันลบ. รับไฮซีซัน-เศรษฐกิจโลกฟื้น จ่อปรับโครงสร้างองค์กรณ์มุ่งสู่ผู้นำโลจิสติกส์ในภูมิภาคเอเชีย
12 ก.ย. 2561

นายชูเดช คงสุนทร กรรมการผู้จัดการ ฝ่ายพัฒนาธุรกิจ บริษัท ไวส์ โลจิสติกส์ จำกัด (มหาชน) หรือ WICE เปิดเผยว่า ปริมาณงานของบริษัทช่วงไตรมาส 3/61 มีการเติบโตในเกณฑ์ดี โดยกลุ่มลูกค้าเดิมในอุตสาหกรรมอุปกรณ์เครื่องใช้ไฟฟ้า ชิ้นส่วนยานยนต์ และอิเล็กทรอนิกส์ มีความต้องการบริการขนส่งสินค้ารูปแบบต่างๆ มากขึ้น อีกทั้งบริษัทมีโอกาสเข้ารับงานจากลูกค้าใหม่เพิ่มขึ้นอย่างต่อเนื่อง ทั้งนี้ปัจจัยสนับสนุนมาจากการขยายตัวของเศรษฐกิจโลก ที่ส่งผลให้มูลค่าการค้าระหว่างประเทศปรับตัวสูงขึ้น
โดยแนวโน้มปริมาณงานของบริษัทเติบโตเพิ่มขึ้นตั้งแต่ช่วงไตรมาส 2/61 ปริมาณงานด้านขนส่งและบริการทางอากาศ (Air Freight) เพิ่มขึ้นอยู่ที่ 192.94 ล้านบาท หรือคิดเป็น 82.48% จากช่วงเดียวกันของปีก่อนอยู่ที่ 105.73 ล้านบาท, งานให้บริการด้านโลจิสติกส์ เพิ่มขึ้นอยู่ที่ 85.47 ล้านบาท หรือคิดเป็น 19.11% จากช่วงเดียวกันของปีก่อนอยู่ที่ 71.76 ล้านบาท
ทั้งนี้เป็นผลมาจากการรับรู้รายได้ของบริษัท Universal Worldwide Transportation Limited (UWT) อีกทั้งบริษัทได้รับงานโครงการของลูกค้าใหม่ และลูกค้าเปลี่ยนการใช้บริการจากขนส่งทางทะเลเป็นการขนส่งทางอากาศเพิ่มขึ้น ส่งผลให้งานขนส่งและบริการทางเรือ (Sea Freight) ลดลงเล็กน้อยอยู่ที่ 150.77 ล้านบาท หรือคิดเป็น 15.40% จากช่วงเดียวกันของปีก่อนอยู่ที่ 178.21 ล้านบาท
นอกจากนี้คาดว่าในช่วงที่เหลือของปีจะทยอยโอนงานให้ UWT ไม่น้อยกว่า 50 % ของปริมาณงานทั้งหมด หรือคิดเป็นมูลค่าประมาณ 100 ล้านบาท หลังจากที่ก่อนหน้านี้ WICE ได้ถ่ายโอนงานจากซัพพลายเออร์เดิมในประเทศจีนให้กับ UWT ในช่วงไตรมาส 2 แล้วประมาณ 20% คิดเป็นมูลค่า 20 ล้านบาท ซึ่งเป็นไปตามแผนงานที่บริษัทได้วางไว้ตั้งแต่เข้าซื้อกิจการ
“แนวโน้มธุรกิจจะเติบโตดีต่อเนื่อง เริ่มเข้าสู่ช่วงไฮซีซั่นของธุรกิจ โดยบริษัทมีความพร้อมในการรองรับบริการให้กับลูกค้า และมีแผนขยายบริการทุกรูปแบบในกลุ่มลูกค้าเดิม พร้อมกับการขยายฐานลูกค้าใหม่ เพื่อต่อยอดงานและโปรโมทงานร่วมกับ Sun Express Logistics Pte. Ltd. (SEL) ประเทศสิงคโปร์ และ UWT ประเทศจีนและฮ่องกง” นายชูเดช กล่าว
สำหรับความร่วมมือทางธุรกิจจัดตั้งบริษัทร่วมทุนใหม่ชื่อ บริษัท ยูโรเอเชีย โทเทิล โลจิสติกส์ จำกัด (EUROASIA TOTAL LOGISTICS CO., LTD.)  ซึ่งเป็นการร่วมทุนระหว่าง WICE, Mr.Lee Yik Chieh (Malaysian) และนางสาวกฤชวรรณ ซื้อเจริญชัย เพื่อดำเนินธุรกิจให้บริการโลจิสติกส์ขนส่งข้ามพรมแดน (Cross-Border Transport Services) ระหว่างประเทศจีน ฮ่องกง และเอเชียตะวันออกเฉียงใต้ มีแผนจะดำเนินการจดทะเบียนจัดตั้งบริษัทให้แล้วเสร็จภายในเดือนกันยายนนี้
ขณะเดียวกันบริษัทได้มีการปรับโครงสร้างองค์กร เพื่อยกระดับแบรนด์ WICE ให้ก้าวสู่การเป็นผู้นำโลจิสติกส์ในภูมิภาคเอเชีย โดยบริษัทเตรียมเปลี่ยนชื่อ  SEL เป็น WICE LOGISTICS (Singapore) ในเดือนกันยายนนี้ด้วยเช่นกัน ภายหลังจากที่เปลี่ยน UWT เป็น WICE LOGISTICS (Hong Kong) ไปก่อนหน้านี้ เพื่อให้ WICE เป็นที่รู้จักมากขึ้น และให้เกิดความคล่องตัวในการบริหารงาน
ภาพรวมผลการดำเนินงานในปีนี้ บริษัทยังคงเชื่อมั่นว่ารายได้รวมของบริษัทจะสร้างสถิติการเติบโตสูงสุดต่อเนื่อง เติบโตไม่ต่ำกว่า 30% หรือ อยู่ที่ประมาณ 1,800 ล้านบาทตามเป้าที่ตั้งไว้
โดยมีปัจจัยสนับสนุนมาจากกลยุทธ์ขยายธุรกิจแบบ Organic จากการเพิ่มปริมาณงานบริการทุกช่องทาง และการเติบโตแบบ Inorganic ด้วยการต่อยอดธุรกิจร่วมกันระหว่าง WICE , SEL, UWT ปัจจุบันสัดส่วนรายได้ของ WICE แบ่งเป็น  รายได้จากขนส่งทางทะเล 35%, รายได้จากขนส่งทางอากาศ 45% และรายได้จากการให้บริการด้านโลจิสติกส์ 20%